答逢原
作者：呂惠卿
朝代：宋

paragraphs: 晨出趨長司，跪坐與之言。
偶然脫齟齬，相送顔色溫。
歸舍未休鞍，簿書隨滿門。
相仍賓客過，攲午僅朝餐。
平生性懶惰，應接非吾真。
況乃重戕賊，良氣能幾存。
就夜甫得息，閱我几上文。
開卷未及讀，睡思已昏昏。
自知小人歸，昭昭復何雲。
每於清夜夢，多見夫子魂。
側耳聽高議，如飲黄金樽。
覺來不得往，欲飛無羽翰。
昨日得子詩，我心子先論。
怪我詩苦遲，友道宜所敦。
豈不旦夕思，實苦案牘煩。
豈無同官賢，未免走與奔。
相見鞅掌間，有言無暇陳。
嗟嗟茲世士，無食同所患。
念我力難任，聞子謀更艱。
久知爲之天，安能怨窶貧。
吾聞君子仕，行義而已焉。
亦將達吾義，豈遂爲利牽。
東海有滄溟，西極有崑崙。
古來到者誰，不過數子尊。
子已具車航，吾亦爲檝輪。
欲一從子遊，不知何時然。